En kvinde blev mandag formiddag kvæstet, da hun blev ramt af en lastbil på den fynske motorvej nær Nyborg. Tilsyneladende gik hun ud foran lastbilen.

Ulykken medførte, at der blev spærret for trafik mod vest mellem afkørslerne til Nyborg V og Langeskov.

Lidt efter klokken 11 var redningsfolk fremme på stedet. Cirka klokken 11.40 var én vognbane åben for trafik, oplyser Vejdirektoratet.

I første omgang blev kvinden meldt i kritisk tilstand, men ved 14-tiden kan vagtchefen oplyse, at hun er uden for livsfare.

/ritzau/

